
ROZSUDOK V MENE SLOVENSKEJ REPUBLIKY Okresný súd Poprad, samosudcom Mgr. Lukášom Hvizdošom, na hlavnom pojednávaní konanom dňa 04. októbra 2024 v Kežmarku, takto rozhodol: Obžalovaní 1./ A. A., nar. XX.XX.XXXX v B. B., trvale bytom A., t. č. v ÚVV a ÚVTOS A., 2./ C. D., nar. XX.XX.XXXX v A., trvale bytom E. XXX/XX, F., G. H., t. č. v ÚVV a ÚVTOS A., uznávajú sa
za vinných, že
obžalovaní dňa 05.01.2024 v čase okolo 21.00 hod. na mieste verejnosti prístupnom, v meste A., G. A., E. I. J. K., a to pri tzv. „bunkri“, ktorý sa nachádza v bezprostrednej blízkosti L. - L., po tom, ako poškodený C. E. z A. vyšiel zo spomínaného „bunkra“ na neho spoločne verbálne a neskôr aj fyzicky zaútočili spôsobom, že obžalovaný C. D. ho najmenej jeden - krát udrel päsťou svojej ruky do oblasti jeho tváre, zároveň obžalovaný A. A. ho najmenej jeden - krát udrel päsťou svojej ruky do oblasti jeho tváre, pričom následkom týchto útokov poškodený C. E. spadol na zem, kde obaja obžalovaní vo fyzických útokoch pokračovali spôsobom, že obžalovaný A. A. ho najmenej jeden - krát kopol nohou do oblasti jeho hrudníka a najmenej jeden - krát udrel päsťou svojej ruky do oblasti jeho tváre a obžalovaný C. D. ho najmenej jeden - krát kopol nohou do oblasti jeho hrudníka a najmenej jeden - krát kopol nohou do oblasti jeho tváre, čím mu spôsobili ťažké zranenie spočívajúce v poškodení dôležitého orgánu - mozgu, a to subdurálny hematóm v čelovo spánkovo temennej oblasti vľavo a v čelovo temennej oblasti vpravo, ako aj ďalšie ľahšie poranenia, a to otras mozgu, tržnú ranu tváre okolo ľavej očnice, pomliaždenie ľavého hrudníka, zlomeninu nosových kostí, ktoré si u poškodeného vyžiadali dobu liečenia 12 týždňov, teda 1./ obžalovaný A. A. - spoločným konaním inému úmyselne spôsobil ťažkú ujmu na zdraví, - spoločným konaním sa dopustil fyzicky na mieste verejnosti prístupnom výtržnosti tým, že napadol iného, 2./ obžalovaný C. D. - spoločným konaním inému úmyselne spôsobil ťažkú ujmu na zdraví, - spoločným konaním sa dopustil fyzicky na mieste verejnosti prístupnom výtržnosti tým, že napadol iného, čím
spáchali
1./ obžalovaný A. A. - zločin ublíženia na zdraví podľa § 155 ods. 1 Trestného zákona formou spolupáchateľstva podľa § 20 Trestného zákona, v jednočinnom súbehu s - prečinom výtržníctva podľa § 364 ods. 1 písm. a) Trestného zákona formou spolupáchateľstva podľa § 20 Trestného zákona, 2./ obžalovaný C. D. - zločin ublíženia na zdraví podľa § 155 ods. 1 Trestného zákona formou spolupáchateľstva podľa § 20 Trestného zákona, v jednočinnom súbehu s - prečinom výtržníctva podľa § 364 ods. 1 písm. a) Trestného zákona formou spolupáchateľstva podľa § 20 Trestného zákona. Za
to
im
súd
ukladá:
1./ obžalovanému A. A. Podľa § 155 ods. 1 Trestného zákona v znení účinnom do 05.08.2024, s použitím § 36 písm. l) Trestného zákona, § 37 písm. h), písm. m) Trestného zákona, § 38 ods. 2, ods. 4 Trestného zákona, § 39 ods. 2 písm. d), ods. 4 Trestného zákona per analogiam, § 41 ods. 1 Trestného zákona úhrnný trest odňatia slobody v trvaní 4 (štyroch) rokov. Podľa § 48 ods. 2 písm. b) Trestného zákona ho pre výkon uloženého trestu odňatia slobody zaraďuje do ústavu na výkon trestu so stredným stupňom stráženia. Podľa § 73 ods. 2 písm. c) Trestného zákona v znení účinnom od 06.08.2024 ochranné protialkoholické liečenie ústavnou formou. 2./ obžalovanému C. D. Podľa § 155 ods. 1 Trestného zákona v znení účinnom do 05.08.2024, s použitím § 36 písm. l) Trestného zákona, § 37 písm. h) Trestného zákona, § 38 ods. 2 Trestného zákona, § 39 ods. 2 písm. d), ods. 4 Trestného zákona per analogiam, § 41 ods. 1 Trestného zákona úhrnný trest odňatia slobody v trvaní 2 (dvoch) rokov a 8 (ôsmich) mesiacov. Podľa § 48 ods. 2 písm. a) Trestného zákona ho pre výkon uloženého trestu odňatia slobody zaraďuje do ústavu na výkon trestu s minimálnym stupňom stráženia. Podľa § 287 ods. 1 Trestného poriadku súd ukladá obom obžalovaným povinnosť spoločne a nerozdielne nahradiť poškodenému menom C. E., nar. XX.XX.XXXX, trvale bytom A. spôsobenú škodu vo výške 7.172,- Eur (sedemtisícstosedemdesiatdva eur). Podľa § 287 ods. 1 Trestného poriadku súd ukladá obom obžalovaným povinnosť spoločne a nerozdielne nahradiť poškodenému spoločnosti F. M. A., L., N. XX, B., IČO: XX XXX XXX škodu vo výške 185,84 Eur (stoosemdesiatpäť eur a osemdesiatštyri centov). odôvodnenie: Súd na hlavnom pojednávaní vykonal dokazovanie výsluchom obžalovaných A. A. a C. D., prečítaním zápisníc o výsluchu svedka – poškodeného C. E. a splnomocnenkyne svedka – poškodeného F. M. A., L.. C. C. O. z prípravného konania, ako aj ďalej uvedenými dôkazmi, pričom zistil nasledovné. Obžalovaný A. A. sa k spáchaniu skutku uvedenému vo výrokovej časti tohto rozsudku priznal a na hlavnom pojednávaní v zmysle § 257 ods. 1 písm. b) Trestného poriadku vyhlásil, že je vinný zo
spáchania predmetného skutku. Súd tak po splnení zákonných podmienok podľa § 257 ods. 7 Trestného poriadku prijal vyhlásenie obžalovaného o vine a následne už nevykonal dokazovanie v rozsahu, v akom sa obžalovaný priznal k spáchaniu skutku a vykonal len dokazovanie súvisiace s výrokom o treste a náhrade škody. Obžalovaný A. A. na hlavnom pojednávaní ďalej uviedol, že pred spáchaním skutku prišiel o prácu. Pohádali sa s družkou, ktorá mu vyčítala, že je bez práce. On odišiel z domu. Bol jedenásť dní vonku. Mal vypité a tak sa to stalo. Ľutuje, čo sa stalo. Má dve maloleté deti, ktoré, dá sa povedať, sú odkázané na jeho výživu. Družka momentálne pracuje. Predtým nepracovala. Družka platí všetky účty, veľa toho neostane. Samozrejme, že potrebuje jeho pomoc. Nikdy predtým v živote nikomu neublížil, nemal žiadny násilný trestný čin. Vždy všetko, za čo bol odsúdený, bolo v jeho mladosti, lebo bol závislý narkoman na drogách a bol odsúdený za drobné krádeže. V roku 2009 prestal užívať drogy, založil si rodinu, s ktorou aj žil doteraz, a poctivo sa staral o rodinu. Chcel by požiadať o minimálny trest. Obžalovaný C. D. sa k spáchaniu skutku uvedenému vo výrokovej časti tohto rozsudku priznal a na hlavnom pojednávaní v zmysle § 257 ods. 1 písm. b) Trestného poriadku vyhlásil, že je vinný zo spáchania predmetného skutku. Súd tak po splnení zákonných podmienok podľa § 257 ods. 7 Trestného poriadku prijal vyhlásenie obžalovaného o vine a následne už nevykonal dokazovanie v rozsahu, v akom sa obžalovaný priznal k spáchaniu skutku a vykonal len dokazovanie súvisiace s výrokom o treste a náhrade škody. Obžalovaný C. D. na hlavnom pojednávaní ďalej uviedol, že sa chce ospravedlniť poškodenému. Je mu veľmi ľúto, čo sa stalo. Nemalo sa to stať, bola to jeho chyba, veľmi to ľutuje. Chce sa ospravedlniť aj svojej rodine, hlavne mame, keďže po jeho skutku ešte vážnejšie ochorela. Je mu to ľúto. Jeho prioritou v budúcnosti bude slušný život. Chce sa zamestnať v Poprade a byť oporou mame. Keďže má BZP papiere, tak dúfa, že to nebude problém v blízkosti Matejoviec sa zamestnať v nejakej fabrike. Chce byť po ruke aj dcére, keďže dovŕši 15 rokov, tak je trošku nerozvážna. Chce byť pri nej. Súd ďalej prečítal zápisnicu o výsluchu svedka – poškodeného C. E. z prípravného konania, kedy o. i. uviedol, že sa pripája k trestnému konaniu a v rámci trestného konania si uplatňuje škodu vo výške 7.172,- Eur, kde sa jedná o bolestné. Súd tiež prečítal zápisnicu o výsluchu splnomocnenkyne svedka – poškodeného F. M. A., L.. C. C. O. z prípravného konania, kedy o. i. uviedla, že poškodený C. E. je poistencom ich poisťovne F. M. A., L.. Náklady, ktoré znášala ich poisťovňa za ošetrenie poškodeného C. E. za poskytnutú zdravotnú starostlivosť činia spolu sumu vo výške 185,84 Eur. F. M. A., L. sa pripája k trestnému konaniu a navrhuje uložiť v odsudzujúcom rozsudku uhradiť poskytnutú zdravotnú starostlivosť doposiaľ vo výške 185,84 Eur. Súd na hlavnom pojednávaní prečítal znalecký posudok č. 34/2024 znalca z odboru zdravotníctvo a farmácia, odvetvie psychiatria C. J. J., z ktorého záverov o. i. vyplýva, že vyšetrením, štúdiom anamnézy a dokumentácie znalec u obžalovaného A. A. zistil dlhodobý problém s užívaním návykových látok. Bol závislý na heroíne, pred 17 rokmi absolvoval ochranné protitoxikomanické liečenie. Z nedávnych udalostí je zrejmé, že sa u neho postupne vyvinul alkoholizmus. Problém sa javí ako kritický od roku 2023. U obžalovaného A. A. konštatoval syndróm závislosti na alkohole. Ide o pokročilú závislosť, III. stupni podľa Jellineka. Závislosť na alkohole v takom stupni sa obvykle vyvíja cca 10 rokov. U obžalovaného A. A. je vytvorená chorobná závislosť na alkohole spojená s alkoholcentrickým životným štýlom, je u neho možné už predpokladať zmeny osobnosti a zhoršenú reguláciu emócií a správania. U obžalovaného C. D. nezistil objektívne fyzické ani psychické znaky chorobnej alkoholickej závislosti. Usudzuje v jeho prípade nadužívanie alkoholu, nárazové pitie, bez dokázanej chorobnej závislosti na alkohole. U obžalovaných znalec nezistil duševné ochorenie, ich pobyt pre spoločnosť nie je z psychiatrického hľadiska nebezpečný. U obžalovaného A. A. však považuje za nutnú liečbu závislosti na alkohole a navrhuje nariadiť mu ochranné protialkoholické liečenie ústavnou formou. U obžalovaného C. D. nezistil chorobnú závislosť na alkohole ani na liekoch, nie je potrebné mu nariadiť ochranné protialkoholické liečenie. Súd ďalej prečítal znalecký posudok č. 14/2024 znalkyne z odboru psychológia, odvetvie klinická psychológia detí a klinická psychológia dospelých a klinická psychológia sexuality A. P. G., z ktorého
záverov o. i. vyplýva, že osobnosť obžalovaného A. A. je disharmonicky štruktúrovaná. Prítomný je veľký afektívny náboj, v ktorom je agresivita vyvažovaná úzkosťou a prežívaná formou výčitiek svedomia. Je náladový, výbušný, aj keď sa snaží svoje emócie regulovať, jeho správanie je často situačne determinované. Koná v záujme znižovania vlastnej úzkosti, môže byť intolerantný. U obžalovaného C. D. ide o osobnosť disharmonicky štruktúrovanú. Prítomná je afektívna odbrzdenosť. Je impulzívny, náladový, výbušný, jeho správanie je často situačne determinované. V záujme znižovania vlastnej úzkosti môže konať intolerantne. Správanie je nadmerne uvoľnené, aktívne, energické, na činnosť zamerané. Možné sú prejavy typu acting-out, kedy je nahromadené napätie odvádzané náhlym, neadekvátnym, často agresívnym spôsobom. Jeho vzťahy sú emocionálne ploché. Dajú sa očakávať regresné prejavy v kritických situáciách, v dôsledku čoho treba rátať s menej brzdenou agresivitou. Súd prečítal taktiež znalecký posudok č. 8/2024 znalca z odboru zdravotníctvo a farmácia, odvetvie chirurgia a traumatológia C. H. K., z ktorého záverov o. i. vyplýva, že poškodený C. E. pri fyzickom útoku dňa 05.01.2024 utrpel nasledovné zranenia: subdurálny hematóm v čelovo spánkovo temennej oblasti vľavo a v čelovo temennej oblasti vpravo, ktoré je z medicínskeho hľadiska zranenie ťažké, ako aj zranenia ľahké, a to otras mozgu, tržnú ranu tváre v oblasti okolo ľavej očnice, pomliaždenie ľavého hrudníka a zlomeninu nosových kostí. Poškodený C. E. bol v dôsledku zranení, ktoré utrpel, najmä v dôsledku vnútrolebečného krvácania závažným spôsobom obmedzovaný v obvyklom spôsobe života, pre zhoršujúci sa CT nález mozgu musel byť dňa 06.01.2024 akútne operovaný, bolo vykonané otvorenie lebky, vypustenie hematómu a do mozgu bol implantovaný vnútrolebečný snímač za účelom merania vnútrolebečného tlaku. Po operácii bol poškodený preložený na ARO, kde bol uvedený do umelého spánku. Po stabilizácii stavu bol odpojený od umelej pľúcnej ventilácie a opäť hospitalizovaný na traumatologickej JIS, kde sa pokračovalo už v konzervatívnej liečbe, stav bol komplikovaný rozvojom delíria, poškodený mal zavedenú žalúdočnú sondu, cez ktorú prijímal potravu, postupne sa začalo so stravovaním cez ústa, prijímal kašovitú stravu, ako prevenciu vzniku infekcie užíval antibiotiká do žily, podrobil sa opakovaným CT vyšetreniam mozgu a kontrolným neurologickým vyšetreniam. Pred prepustením mu boli odstránené polovica stehov z operačnej rany, pri prepustení už bol neurologický nález v norme, kontrolné CT mozgu bez známok krvácania, bez presunu stredových štruktúr. Dňa 19.01.2024 bol prepustený do ambulantnej starostlivosti. Zranenia priamo ohrozovali poškodeného na živote, na záchranu života bolo potrebné vykonať akútnu operačnú liečbu pre vnútrolebečné zranenia, bez ktorej by poškodený neprežil. Z komplexu poranení, ktoré poškodený utrpel bolo najzávažnejším a dobu liečenia a práceneschopnosti určujúcim vnútrolebečné krvácanie, kde pri nekomplikovanom priebehu je doba liečenia a práceneschopnosti 12 týždňov. Doba liečenia zodpovedá charakteru zranení, ktoré poškodený utrpel, nie je ovplyvnená nijakými staršími zraneniami. Pri zraneniach, ktoré poškodený utrpel došlo k poškodeniu životne dôležitého orgánu, mozgu. Bodové ohodnotenie vypracované na základe zákona č. 437/2004 Z. z. o náhrade za bolesť a sťaženie spoločenského uplatnenia predstavuje pri bolestnom 223. otras mozgu I. stupňa 30 bodov, 226. krvácanie do mozgu 200 bodov, 2. rana tržná vrátane operačnej revízie a sutúry 5 bodov, 12a. zlomenina nosovej kosti 20 bodov a 76. pomliaždenie hrudnej steny ťažšieho stupňa 20 bodov, spolu 275 bodov. Trvalé následky sa zhodnotia po roku od úrazu, preto sťaženie spoločenského uplatnenia poškodenému neprislúcha. Celková suma odškodnenia za bolesť a sťaženie spoločenského uplatnenia predstavuje 7.172,- Eur. Z náhrady vynaložených nákladov vypracovanej zo strany F. M. A., L. vyplýva popis nákladov na zdravotnú starostlivosť poskytnutú poškodenému C. E. s uvedením dátumu, kódu, názvu výkonu, kódu diagnózy, ceny výkonu, názvu poskytovateľa zdravotnej starostlivosti a čísla faktúry, kde celková cena nákladov predstavuje 185,84 Eur. Zo správy ÚVV a ÚVTOS A. na obžalovaného A. A. vyplýva, že tento si počas výkonu väzby v ústave povinnosti vyplývajúce z ústavného poriadku plní, režim dňa dodržiava. Disciplinárne odmenený ani potrestaný nebol. K príslušníkom a zamestnancom zboru sa správa na požadovanej úrovni. Medzi ním a obvinenými umiestnenými spolu v cele sa doposiaľ nevyskytli žiadne nezhody. Dňa 26.04.2024 bol pre výkon väzby zaradený do oddielu so zmierneným režimom. Prejavil záujem o zaradenie do práce počas výkonu väzby, od 20.07.2024 je zaradený na pracovisko v ústave F. – Q.. Zo správy ÚVV a ÚVTOS A. na obžalovaného C. D. vyplýva, že tento sa počas výkonu väzby v ústave správa k príslušníkom a zamestnancom na požadovanej úrovni. Medzi ním a obvinenými umiestnenými spolu v cele sa doposiaľ nevyskytli žiadne nezhody. Pre výkon väzby bol zaradený do oddielu so
zmierneným režimom. Disciplinárne odmenený ani potrestaný doposiaľ nebol. Počas výkonu väzby pracovne zaradený nie je, preto jeho pracovnú morálku nehodnotia. Zo správy o povesti vypracovanej Mestským úradom A. na obžalovaného A. A. vyplýva, že tento je slobodný. Údaje o zamestnaní a priestupkoch nevedú. Zo správy o povesti vypracovanej mestom F. na obžalovaného C. D. vyplýva, že tento sa v ich meste dlhodobo nezdržiava. Podľa informácií Mestskej polície F. a C. R. F. nespáchal žiadny priestupok. Z výpisu z Ústrednej evidencie priestupkov Ministerstva vnútra SR vyplýva, že obžalovaný A. A. bol doposiaľ jedenkrát priestupkovo riešený, a to dňa 26.10.2022 za priestupok podľa § 17 ods. 1 písm. i) zákona č. 395/2017 Z. z. o občianskych preukazoch a o zmene a doplnení niektorých zákonov, za čo mu bola uložená bloková pokuta vo výške 20,- Eur. Z výpisu z Ústrednej evidencie priestupkov Ministerstva vnútra SR vyplýva, že obžalovaný C. D. bol doposiaľ dvakrát priestupkovo riešený, kde priestupok zo dňa 16.05.2023 bol vybavený napomenutím a dňa 18.06.2023 sa dopustil priestupku proti verejnému poriadku podľa § 47 ods. 1 zákona č. 372/1990 Zb. o priestupkoch, za ktorý mu bola uložená bloková pokuta vo výške 10,- Eur. Z odpisu registra trestov obžalovaného A. A. súd zistil, že obžalovaný má v tomto evidovaných sedem záznamov v rozmedzí rokov 2002 až 2014, v prevažnej miere pre majetkovú trestnú činnosť, kde za spáchanú trestnú činnosť mu boli opakovane ukladané aj nepodmienečné tresty odňatia slobody. Ostatným záznamom registra je odsúdenie trestným rozkazom Okresného súdu Zvolen sp. zn. 2T/14/2014 zo dňa 20.03.2014, v prípade ktorého z pripojeného spisu Okresného súdu Zvolen sp. zn. 2T/14/2014 a Okresného súdu Ružomberok sp. zn. RK-1PP/17/2022 vyplýva, že trestným rozkazom Okresného súdu Zvolen sp. zn. 2T/14/2014 zo dňa 20.03.2014, právoplatným dňa 03.09.2021, bol A. A. uznaný za vinného z prečinu poškodzovania cudzích práv podľa § 375 ods. 1 písm. a), ods. 2 písm. b) Trestného zákona s poukazom na § 139 ods. 1 písm. c) Trestného zákona a § 127 ods. 4 Trestného zákona, za čo mu bol uložený súhrnný trest odňatia slobody vo výmere 26 mesiacov nepodmienečne so zaradením do ústavu na výkon trestu so stredným stupňom stráženia, ochranné opatrenie – ústavné protitoxikomanické liečenie, za súčasného zrušenia výroku o treste uloženom rozsudkom Okresného súdu Banská Bystrica sp. zn. 5T/18/2009 zo dňa 03.03.2010 v spojení s uznesením Krajského súdu Banská Bystrica sp. zn. 2To/211/2010 zo dňa 08.12.2011. Výkon uloženého súhrnného nepodmienečného trestu odňatia slobody vo výmere 26 mesiacov bol nariadený dňa 24.11.2021 za súčasného započítania výkonu trestu od 15.08.2021 do 03.09.2021. A. A. trest nastúpil dňa 15.08.2021. Uznesením Okresného súdu Ružomberok sp. zn. 1Pp/17/2022 zo dňa 24.10.2022, právoplatným dňa 24.10.2022, bol A. A. podmienečne prepustený z výkonu trestu odňatia slobody, ktorý mu bol uložený trestným rozkazom Okresného súdu Zvolen sp. zn. 2T/14/2014 zo dňa 20.03.2014, právoplatným dňa 03.09.2021, vo výmere 26 mesiacov a bola určená skúšobná doba v trvaní 30 mesiacov. Uznesením Okresného súdu Liptovský Mikuláš sp. zn. RK-1PP/17/2022 zo dňa 26.08.2024, právoplatným dňa 24.09.2024 v spojení s uznesením Krajského súdu v Žiline sp. zn. 1Tos/99/2024 zo dňa 24.09.2024 súd vyslovil, že A. A. sa v skúšobnej dobe po podmienečnom prepustení z výkonu trestu odňatia slobody neosvedčil a nariadil výkon zvyšku trestu odňatia slobody v trvaní 11 mesiacov a 22 dní so zaradením do ústavu na výkon trestu odňatia slobody so stredným stupňom stráženia. Z odpisu registra trestov obžalovaného C. D. súd zistil, že obžalovaný má v tomto evidovaných sedem záznamov v rozmedzí rokov 1998 až 2010 za rôznorodú trestnú činnosť, kde v prípade všetkých záznamov sa na páchateľa hľadí, akoby nebol odsúdený. Vykonaným dokazovaním a priznaním viny obžalovanými A. A. a C. D. dospel súd k jednoznačnému záveru, že skutok uvedený vo výrokovej časti tohto rozsudku sa stal a je trestným činom. Ohľadne posúdenia otázky, kto uvedený skutok spáchal, súd nemal pochybnosti o vine obžalovaných A. A. a C. D.. Podľa súdu je nepochybné, že obžalovaný A. A. spoločným konaním inému úmyselne spôsobil ťažkú ujmu na zdraví, a zároveň spoločným konaním sa dopustil fyzicky na mieste verejnosti prístupnom výtržnosti tým, že napadol iného.
Obžalovaný A. A. týmto svojím konaním po objektívnej stránke naplnil skutkovú podstatu zločinu ublíženia na zdraví podľa § 155 ods. 1 Trestného zákona formou spolupáchateľstva podľa § 20 Trestného zákona v jednočinnom súbehu s prečinom výtržníctva podľa § 364 ods. 1 písm. a) Trestného zákona formou spolupáchateľstva podľa § 20 Trestného zákona. Podľa súdu je tiež nepochybné, že obžalovaný C. D. spoločným konaním inému úmyselne spôsobil ťažkú ujmu na zdraví, a zároveň spoločným konaním sa dopustil fyzicky na mieste verejnosti prístupnom výtržnosti tým, že napadol iného. Obžalovaný C. D. týmto svojím konaním po objektívnej stránke naplnil skutkovú podstatu zločinu ublíženia na zdraví podľa § 155 ods. 1 Trestného zákona formou spolupáchateľstva podľa § 20 Trestného zákona v jednočinnom súbehu s prečinom výtržníctva podľa § 364 ods. 1 písm. a) Trestného zákona formou spolupáchateľstva podľa § 20 Trestného zákona. Subjektívna stránka konania obžalovaných je daná formou priameho úmyslu podľa § 15 písm. a) Trestného zákona. Tak obžalovaný A. A., ako aj obžalovaný C. D., ako plne trestnoprávne zodpovedné subjekty, vedeli, že môžu spôsobom uvedeným v tomto zákone porušiť alebo ohroziť záujem chránený týmto zákonom, t. j. záujem štátu na ochrane ľudského zdravia a záujem štátu na ochrane pokojného občianskeho spolužitia pred závažnejšími útokmi, ktoré narušujú verejný pokoj a poriadok, a tým, že spoločným konaním na mieste verejnosti prístupnom fyzicky napadli poškodeného C. E. údermi päsťou do oblasti jeho tváre a kopmi do oblasti jeho hrudníka a tváre, ktorými mu spôsobili viacpočetné zranenia, vrátane zranenia mozgu ako životne dôležitého orgánu, porušenie, resp. ohrozenie chráneného záujmu spôsobiť chceli. Za zločin ublíženia na zdraví podľa § 155 ods. 1 Trestného zákona v znení účinnom do 05.08.2024 (ďalej len „Trestný zákon“) umožňuje zákon uložiť jeho páchateľovi trest odňatia slobody na štyri roky až desať rokov. Za prečin výtržníctva podľa § 364 ods. 1 Trestného zákona umožňuje zákon uložiť jeho páchateľovi trest odňatia slobody až na tri roky. Podľa § 34 ods. 1 Trestného zákona, trest má zabezpečiť ochranu spoločnosti pred páchateľom tým, že mu zabráni v páchaní ďalšej trestnej činnosti a vytvorí podmienky na jeho výchovu k tomu, aby viedol riadny život a súčasne iných odradí od páchania trestných činov; trest zároveň vyjadruje morálne odsúdenie páchateľa spoločnosťou. Podľa § 34 ods. 4, alinea prvá, Trestného zákona, pri určovaní druhu trestu a jeho výmery súd prihliadne najmä na spôsob spáchania činu a jeho následok, zavinenie, pohnútku, priťažujúce okolnosti, poľahčujúce okolnosti a na osobu páchateľa, jeho pomery a možnosť jeho nápravy. Podľa § 38 ods. 2 Trestného zákona, pri určovaní druhu trestu a jeho výmery musí súd prihliadnuť na pomer a mieru závažnosti poľahčujúcich okolností a priťažujúcich okolností. Podľa § 38 ods. 4 Trestného zákona, ak prevažuje pomer priťažujúcich okolností, zvyšuje sa dolná hranica zákonom ustanovenej trestnej sadzby o jednu tretinu. Podľa § 41 ods. 1 Trestného zákona, ak súd odsudzuje páchateľa za dva alebo viac trestných činov uloží mu úhrnný trest podľa toho zákonného ustanovenia, ktoré sa vzťahuje na trestný čin z nich najprísnejšie trestný. Popri treste prípustnom podľa takého zákonného ustanovenia možno v rámci úhrnného trestu uložiť aj iný druh trestu, ak jeho uloženie by bolo odôvodnené niektorým zo zbiehajúcich sa trestných činov. Ak sú dolné hranice trestných sadzieb trestov odňatia slobody rôzne, je dolnou hranicou úhrnného trestu najvyššia z nich. Úvodom rozvíjania právnych úvah v súvislosti s výrokom o treste súd považuje za potrebné uviesť, že v predmetnej trestnej veci obžalovaní vo vzťahu ku skutku kladenému im za vinu, ktorého sa dopustili dňa 05.01.2024, urobili vyhlásenie podľa § 257 ods. 1 písm. b) Trestného poriadku, a to na hlavnom pojednávaní konanom dňa 02.08.2024, kedy súd ich vyhlásenie o tom, že sú vinní zo spáchania stíhaného skutku uznesením prijal. Vyhlásenie obžalovaných vo vzťahu k nimi priznanému
skutku uvedenom v obžalobe, ako aj prijatie ich vyhlásenia zo strany súdu tak boli realizované pred dňom 06.08.2024, kedy nadobudla účinnosť novela Trestného zákona vykonaná zákonom č. 40/2024 Z. z. v spojení s Nálezom Ústavného súdu SR č. k. PL. ÚS 3/2024 - 761 zo dňa 03.07.2024 a v Zbierke zákonov vyhláseného dňa 06.08.2024. Pri rozhodovaní o vine a treste pritom súd vychádza z jedného právneho predpisu, a teda vždy sa použije, vo všetkých smeroch, buď len právo účinné v čase spáchania činu alebo len právo neskoršie (R 32/1951), pričom vždy je potrebné použiť súhrn trestnoprávnych noriem ako celok. Nakoľko skutku sa obžalovaní dopustili dňa 05.01.2024, pričom vyhlásenie o vine zo spáchania stíhaného skutku urobili dňa 02.08.2024, teda pred nadobudnutím účinnosti citovanej novely Trestného zákona, kedy súd ich vyhlásenie o vine zároveň prijal, súd aplikujúc súhrn trestnoprávnych noriem ako celok, aj pri výroku o treste vychádzal z ustanovení Trestného zákona účinného do 05.08.2024. V tejto súvislosti sa zároveň žiada doplniť, že vyššie uvedenou novelou Trestného zákona nedošlo k žiadnej modifikácii trestných sadzieb za stíhané trestné činy ublíženia na zdraví podľa § 155 ods. 1 Trestného zákona a výtržníctva podľa § 364 ods. 1 Trestného zákona, ktoré tak v porovnaní s právnym stavom pred 06.08.2024 zostali nezmenené. Aplikujúc vyššie citované ustanovenie § 34 ods. 4 Trestného zákona, súd pri určovaní druhu trestu a jeho výmery prihliadol najmä na spôsob spáchania činu a jeho následok, zavinenie, pohnútku, priťažujúce okolnosti, poľahčujúce okolnosti, osobu páchateľov, ich pomery a možnosť ich nápravy, ako aj na to, akou mierou konanie každého z nich prispelo k spáchaniu trestného činu a dospel k nasledovnému. Pokiaľ ide o spôsob spáchania činu, je potrebné zdôrazniť, že obžalovaní sa dňa 05.01.2024 dopustili závažnej, úmyselnej trestnej činnosti spočívajúcej v násilnom konaní s prvkami výraznej agresivity, vyznačujúceho sa bezohľadnosťou až krutosťou, kedy na poškodeného C. E., ktorý konanie obžalovaných ani nijakým spôsobom nevyprovokoval, zaútočili najprv úderom päsťou do oblasti jeho tváre, kedy v dôsledku tohto útoku poškodený spadol na zem, čo však obžalovaných neodradilo od ďalšieho násilného konania a títo v útoku na poškodeného pokračovali, kde obžalovaný A. A. ho najmenej jeden-krát kopol nohou do oblasti jeho hrudníka a najmenej jeden-krát udrel päsťou svojej ruky do oblasti jeho tváre a obžalovaný C. D. ho najmenej jeden-krát kopol nohou do oblasti jeho hrudníka a najmenej jeden-krát kopol nohou do oblasti jeho tváre. Zo strany obžalovaných tak išlo o opakované údery veľkej intenzity smerujúce aj do oblasti tváre a hlavy poškodeného. Je možné konštatovať, že k spáchaniu trestného činu prispelo konanie každého z obžalovaných rovnakou mierou. Obžalovaní útočili na najvyšší záujem chránený Trestným zákonom, a to záujem na ochrane zdravia. Svojím konaním spôsobili závažný následok na zdraví poškodeného C. E., ktorému útokom vznikli viacpočetné zranenia, a to subdurálny hematóm v čelovo spánkovo temennej oblasti vľavo a v čelovo temennej oblasti vpravo, otras mozgu, tržná rana tváre okolo ľavej očnice, pomliaždenie ľavého hrudníka a zlomenina nosových kostí. Práve subdurálny hematóm v čelovo spánkovo temennej oblasti vľavo a v čelovo temennej oblasti vpravo z komplexu utrpených zranení poškodeným predstavoval zranenie najzávažnejšie, z medicínskeho hľadiska zranenie ťažké. O závažnosti spôsobených zranení, osobitne práve vnútrolebečného krvácania, a náročnosti ich liečby vypovedajú závery znaleckého posudku č. 8/2024 znalca z odboru zdravotníctvo a farmácia, odvetvie chirurgia a traumatológia C. H. K., z ktorých vyplýva, že poškodený pre zhoršujúci sa CT nález mozgu musel byť dňa 06.01.2024 akútne operovaný, bolo vykonané otvorenie lebky, vypustenie hematómu a do mozgu bol implantovaný vnútrolebečný snímač za účelom merania vnútrolebečného tlaku. Po operácii bol poškodený preložený na ARO, kde bol uvedený do umelého spánku. Po stabilizácii stavu bol odpojený od umelej pľúcnej ventilácie a opäť hospitalizovaný na traumatologickej JIS, kde sa pokračovalo už v konzervatívnej liečbe, stav bol komplikovaný rozvojom delíria, poškodený mal zavedenú žalúdočnú sondu, cez ktorú prijímal potravu, postupne sa začalo so stravovaním cez ústa, prijímal kašovitú stravu, ako prevenciu vzniku infekcie užíval antibiotiká do žily, podrobil sa opakovaným CT vyšetreniam mozgu a kontrolným neurologickým vyšetreniam. Súd, vychádzajúc zo záverov znaleckého dokazovania, na tomto mieste osobitne akcentuje, že zranenia, ktoré obžalovaní svojím násilným, agresívnym konaním poškodenému C. E. spôsobili, poškodeného priamo ohrozovali na živote. Na záchranu života bolo potrebné vykonať akútnu operačnú liečbu pre vnútrolebečné zranenia, bez ktorej by poškodený neprežil. Súd zároveň pri rozhodovaní o druhu a výmere trestu prihliadol na pomer a mieru závažnosti poľahčujúcich a priťažujúcich okolností. U oboch obžalovaných súd vyhodnotil jednu poľahčujúcu okolnosť a to priznanie a oľutovanie svojho konania (§ 36 písm. l) Trestného zákona). V rámci skúmania poľahčujúcich okolností sa súd nestotožnil na názorom obhajoby obžalovaného A. A. na priznanie
poľahčujúcej okolnosti podľa § 36 písm. n) Trestného zákona, teda, že obžalovaný napomáhal pri objasňovaní trestnej činnosti príslušným orgánom. Je pravdou, že obžalovaný sa v priebehu hlavného pojednávania k spáchaniu skutku kladeného mu za vinu priznal a tento opakovane oľutoval, na základe čoho mu aj bola priznaná poľahčujúca okolnosť podľa § 36 písm. l) Trestného zákona. Poľahčujúca okolnosť podľa § 36 písm. n) Trestného zákona je však založená na aktívnej spolupráci páchateľa pri objasňovaní trestnej činnosti a vyžaduje, aby páchateľ uviedol dôkazy, ktoré slúžia na objasnenie skutkových okolností daného trestného činu. V prejednávanej veci však zo strany obžalovaného A. A., a napokon ani zo strany obžalovaného C. D., nešlo o špecifikovanú aktívnu participáciu na objasňovaní trestnej činnosti, pričom samotné priznanie obžalovaného nemôže byť poľahčujúcou okolnosťou podľa § 36 písm. n) Trestného zákona (porov. stanovisko trestnoprávneho kolégia Najvyššieho súdu Slovenskej republiky z 27.06.2017, sp. zn. Tpj 55/2016). Popri poľahčujúcej okolnosti podľa § 36 písm. l) Trestného zákona bola u oboch obžalovaných vyhodnotená priťažujúca okolnosť podľa § 37 písm. h) Trestného zákona, a teda, že obžalovaní spáchali viac trestných činov. U obžalovaného A. A. súd zároveň zistil priťažujúcu okolnosť podľa § 37 písm. m) Trestného zákona. Vychádzajúc z odpisu registra trestov obžalovaného A. A., tento má evidovaných sedem záznamov, z ktorých iba v dvoch prípadoch ide o odsúdenia, ktoré sú zahladené, pritom opakovane ide o odsúdenia na nepodmienečné tresty odňatia slobody. Je potrebné taktiež zdôrazniť, že obžalovaný sa skutku v prejednávanej veci dopustil v priebehu skúšobnej doby podmienečného prepustenia uloženej mu uznesením Okresného súdu Ružomberok sp. zn. 1Pp/17/2022 zo dňa 24.10.2022, právoplatným dňa 24.10.2022, ktorým bol podmienečne prepustený z výkonu trestu odňatia slobody, ktorý mu bol uložený trestným rozkazom Okresného súdu Zvolen sp. zn. 2T/14/2014 zo dňa 20.03.2014, právoplatným dňa 03.09.2021 vo výmere 26 mesiacov a bola určená skúšobná doba v trvaní 30 mesiacov. Uznesením Okresného súdu Liptovský Mikuláš sp. zn. RK-1PP/17/2022 zo dňa 26.08.2024, právoplatným dňa 24.09.2024 v spojení s uznesením Krajského súdu v Žiline sp. zn. 1Tos/99/2024 zo dňa 24.09.2024 súd vyslovil, že A. A. sa v skúšobnej dobe po podmienečnom prepustení z výkonu trestu odňatia slobody neosvedčil a nariadil výkon zvyšku trestu odňatia slobody v trvaní 11 mesiacov a 22 dní so zaradením do ústavu na výkon trestu odňatia slobody so stredným stupňom stráženia. Je tak zrejmé, že ani plynúca skúšobná doba podmienečného prepustenia a hrozba výkonu zvyšku trestu odňatia slobody nezabránili obžalovanému A. A. v spáchaní závažnej trestnej činnosti v prejednávanej veci. U obžalovaného C. D. súd priťažujúcu okolnosť podľa § 37 písm. m) Trestného zákona nevyhodnotil, nakoľko, aj keď tento má v odpise registra trestov evidovaných sedem záznamov, vo všetkých prípadoch ide o odsúdenia, ktoré sú zahladené. S prihliadnutím na prevahu dvoch priťažujúcich okolností oproti jednej poľahčujúcej okolnosti súd u obžalovaného A. A., aplikujúc § 38 ods. 2, ods. 4 Trestného zákona, zvýšil dolnú hranicu trestnej sadzby trestného činu najprísnejšie trestného, ktorým je § 155 ods. 1 Trestného zákona o jednu tretinu. U obžalovaného C. D., pri rovnovážnom pomere jednej poľahčujúcej a jednej priťažujúcej okolnosti súd vychádzal zo zákonom ustanovenej trestnej sadzby § 155 ods. 1 Trestného zákona. Súd taktiež prihliadol na osoby obžalovaných, ich pomery a možnosti ich nápravy. Aj keď v prípade obžalovaných nepochybne nejde o osoby bezúhonné, nemožno prehliadnuť, že v prejednávanej veci ide o prvý prípad, kedy sa dopustili tohto druhu závažnej, násilnej trestnej činnosti. I keď obžalovaní boli v minulosti opakovane súdne trestaní, išlo o druhovo odlišnú, menej závažnú trestnú činnosť, kde bolo potrebné osobitne prihliadnuť tiež na dobu jej spáchania, keď u obžalovaného C. D. išlo o odsúdenia v rozmedzí rokov 1998 až 2010 a u obžalovaného A. A. o záznamy z rokov 2002 až 2014. Je tak zrejmé, že v danom prípade ide o odsúdenia staršieho dáta a nejde tak o páchateľov, ktorí by sa v ostatnom období posledných rokov opakovane dostávali do rozporu s Trestným zákonom. Je tak možné prisvedčiť vyjadreniu obžalovaného A. A., poukazujúceho na to, že od posledného odsúdenia až do dňa 05.01.2024, teda spáchania skutku v prejednávanej veci, viedol život bez trestnej či inej závažnej protiprávnej činnosti, čo možno konštatovať rovnako aj u obžalovaného C. D.. Do úvahy zobral súd aj rodinné a osobné pomery obžalovaných, kedy obžalovaný A. A. pred spáchaním skutku v prejednávanej veci viedol rodinný život s družkou a deťmi, pričom v decembri roku 2023 sa s družkou pohádal, odišiel z domu a dostal sa do okruhu osôb, s ktorými popíjali, čo dospelo až k spáchaniu stíhanej trestnej činnosti. Obžalovaný C. D. poukázal na záujem starostlivosti o jeho dcéru a chorú mamu. Z charakteristiky ÚVV a ÚVTOS A. zároveň vyplýva dodržiavanie ústavného poriadku obžalovanými bez negatívnych poznatkov a správanie sa k príslušníkom a zamestnancom zboru na požadovanej úrovni, až natoľko, že obaja obžalovaní bol zaradení do oddielu so zmierneným režimom. Obžalovaný A. A. taktiež
prejavil záujem o zaradenie do práce počas výkonu väzby, kde od 20.07.2024 je zaradený na pracovisko v ústave F. – Q.. Možno tak uviesť, že obžalovaní aj svojím správaním vo výkone väzby dokumentujú negatívny postoj k nimi spáchanej trestnej činnosti, ktorej závažnosť si uvedomili a preukazujú snahu po náprave. Súd ďalej tiež zohľadnil postoj obžalovaných k ním spáchanej trestnej činnosti, kedy obžalovaný C. D. sa už v prípravnom konaní v podstatnej miere ku skutku kladenému mu za vinu priznal a tento oľutoval. Pokiaľ ide o obžalovaného A. A., tento v úvodných fázach trestného stíhania po vznesení obvinenia síce spáchanie skutku priznával iba čiastočne, avšak relevantným je argument obhajoby, že po ustanovení obhajcu bol jeho návrh na opätovný výsluch obžalovaných zo strany vyšetrovateľa PZ zamietnutý, čím tak obžalovaný A. A. nemal možnosť, už po porade s ustanoveným obhajcom, zákonným spôsobom priznať sa k trestnej činnosti kladenej mu za vinu. Možno sa tak domnievať, že za predpokladu vyhovenia návrhu obhajoby na opätovný výsluch obžalovaných v prípravnom konaní pred záverečným preštudovaním spisu, by v priebehu prípravného konania boli splnené podmienky na postup podľa § 232 Trestného poriadku. Prihliadajúc tak na osobu obžalovaných, ktorí sa v minulosti nedopustili obdobnej závažnej, násilnej trestnej činnosti a v období ostatných rokov viedli riadny život, ich osobné a rodinné pomery pred spáchaním skutku, ako aj ich postoj k stíhanej trestnej činnosti dospel súd k záveru, že v danom prípade sú splnené podmienky na aplikáciu ustanovení o mimoriadnom znížení trestu. Na tomto mieste je potrebné uviesť, že obaja obžalovaní sa na začiatku hlavného pojednávania k spáchaniu skutku uvedenému vo výrokovej časti tohto rozsudku priznali a v zmysle § 257 ods. 1 písm. b) Trestného poriadku vyhlásili, že sú vinní zo spáchania predmetného skutku. Obžalovaní teda neodvolateľne prijali všetky právne účinky uznania viny, a to dokonca bez toho, aby bolo akýmkoľvek spôsobom predznamenané rozhodnutie súdu o druhu a výške uloženého trestu. Obžalovaní týmto jednak prispeli k podstatnému urýchleniu trestného konania a zároveň tak vyjadrili svoj negatívny postoj k ním spáchanej trestnej činnosti, ktorú v priebehu súdneho konania opakovane oľutovali. Je žiaduce dodať, že obžalovaní aj po otvorení hlavného pojednávania, v rámci postupu podľa § 255 ods. 3 Trestného poriadku, vyjadrili svoj záujem uzavrieť dohodu o vine a treste, čo taktiež dokumentuje ich postoj k prejednávanej trestnej činnosti, ktorú si zjavne uvedomili, a ku ktorej zaujali kritické stanovisko. Berúc do úvahy vyššie uvedené súd aplikoval ustanovenia o mimoriadnom znížení trestu a v súlade s ustanovením § 39 ods. 2 písm. d), ods. 4 Trestného zákona per analogiam uložil obžalovaným úhrnný trest odňatia slobody znížený o jednu tretinu pod dolnú hranicu trestnej sadzby, a to obžalovanému A. A. v trvaní 4 (štyroch) rokov a obžalovanému C. D. v trvaní 2 (dvoch) rokov a 8 (ôsmich) mesiacov. Zároveň, akcentujúc osobitne vyššie špecifikovaný spôsob spáchania činu a jeho následok, kedy sa obžalovaní dopustili závažnej, násilnej trestnej činnosti údermi päsťou ako aj kopaním aj do oblasti životne dôležitého orgánu, v dôsledku čoho poškodený utrpel viacpočetné zranenia, ktorých následkom bol priamo ohrozený na živote, ktoré zranenia si nutne vyžiadali akútny operačný zákrok ako aj ďalšie liečenie, považoval súd za nevyhnutné uloženie úhrnného trestu odňatia slobody v jeho nepodmienečnej forme. Takto uložený trest považuje súd za zákonný a primeraný, spĺňajúci účel trestu a požiadavky tak generálnej, ako aj individuálnej prevencie. Pokiaľ ide o vonkajšiu diferenciáciu výkonu trestu odňatia slobody, nakoľko obžalovaný A. A. v posledných desiatich rokoch pred spáchaním trestného činu bol vo výkone trestu odňatia slobody, ktorý mu bol uložený za úmyselný trestný čin, súd ho na jeho výkon zaradil do ústavu na výkon trestu so stredným stupňom stráženia. V prípade obžalovaného C. D., ktorý v posledných desiatich rokoch pred spáchaním trestného činu nebol vo výkone trestu odňatia slobody, súd postupoval podľa § 48 ods. 2 písm. a) Trestného zákona a zaradil ho do ústavu na výkon trestu s minimálnym stupňom stráženia. Zo strany obžaloby bolo zároveň navrhované uloženie ochranného protialkoholického liečenia ústavnou formou obžalovanému A. A., ktorý návrh súd, s prihliadnutím najmä na výsledky znaleckého dokazovania, považoval za dôvodný. Obžalovaný A. A. sa skutku v prejednávanej veci dopustil pod vplyvom alkoholu, od ktorého užívania je podľa znaleckého skúmania závislý. Zo záverov znaleckého posudku č. 34/2024 znalca z odboru zdravotníctvo a farmácia, odvetvie psychiatria C. J. J., vyplynulo, že obžalovaný A. A. má dlhodobý problém s užívaním návykových látok, postupne sa u neho vyvinul alkoholizmus, kde tento problém je kritický od roku 2023. Znalec u obžalovaného A. A.
konštatoval syndróm závislosti na alkohole, pričom ide o chorobnú, pokročilú závislosť v III. stupni podľa Jellineka. Súd sa stotožnil so záverom znalca poukazujúceho na nutnosť liečby závislosti na alkohole u obžalovaného A. A. a uložil mu ochranné protialkoholické liečenie ústavnou formou, ktoré znalec odporučil. Iba na doplnenie súd uvádza, že s poukazom na ustanovenie § 2 ods. 3 Trestného zákona súd pri rozhodovaní o ochrannom liečení aplikoval ustanovenia Trestného zákona v čase rozhodovania, teda v znení účinnom od 06.08.2024. Napokon, pokiaľ ide o náhradu škody, poškodení C. E. a F. M. A., L. si nároky na náhradu škody v prípravnom konaní riadne a včas uplatnili. Nakoľko súd mal na základe vykonaného dokazovania, a to osobitne znaleckého posudku č. 8/2024 znalca C. H. K. a náhrady vynaložených nákladov na zdravotnú starostlivosť poskytnutú poškodenému C. E., nároky v uplatnenej výške za jednoznačne preukázané, uložil obom obžalovaným spoločne a nerozdielne nahradiť poškodenému C. E. škodu vo výške 7.172,Eur titulom bolestného a poškodenej F. M. A., L. škodu vo výške 185,84 Eur titulom vynaložených nákladov na zdravotnú starostlivosť pacientovi C. E.. Na základe uvedeného súd rozhodol tak, ako je uvedené vo výrokovej časti tohto rozsudku. 1./ obžalovaný A. A. - spoločným konaním inému úmyselne spôsobil ťažkú ujmu na zdraví, - spoločným konaním sa dopustil fyzicky na mieste verejnosti prístupnom výtržnosti tým, že napadol iného, 2./ obžalovaný C. D. - spoločným konaním inému úmyselne spôsobil ťažkú ujmu na zdraví, - spoločným konaním sa dopustil fyzicky na mieste verejnosti prístupnom výtržnosti tým, že napadol iného, Poučenie: Proti tomuto rozsudku možno podať odvolanie do 15 (pätnástich) dní od jeho oznámenia na Okresnom súde Poprad. Oznámením rozsudku je jeho vyhlásenie v prítomnosti toho, komu treba rozsudok doručiť. Ak sa rozsudok vyhlásil v neprítomnosti takejto osoby, oznámením je až doručenie rozsudku. Rozsudok môže odvolaním napadnúť prokurátor pre nesprávnosť ktoréhokoľvek výroku, obžalovaný pre nesprávnosť výroku, ktorý sa ho priamo týka, okrem výroku o vine v rozsahu, v ktorom súd prijal jeho vyhlásenie, že je vinný, alebo vyhlásenie, že nepopiera spáchanie skutku uvedeného v obžalobe, poškodený pre nesprávnosť výroku o náhrade škody, zúčastnená osoba pre nesprávnosť výroku o zhabaní veci. Rozsudok možno napadnúť odvolaním len v niektorej jeho časti alebo sa odvolania výslovne vzdať.

Zdroj: KAUZIS.SK – https://www.kauzis.sk/judikatura/r/ECLI:SK:OSPP:2024:8724010794.10 (dáta aktuálne k 13. 11. 2026). Záväzné je znenie zverejnené súdom.




